PMIndiaData/PMIndiaSum huggingface dataset:
‘प्रगती’च्या माध्यमातून पंतप्रधानांनी साधला संवाद

प्रगती अर्थात आयसीटी आधारित बहुपर्यायी व्यासपीठ Pro-Active Governance and Timely Implementationच्या माध्यमातून पंतप्रधान नरेंद्र मोदी यांनी आज चौदाव्या संवाद कार्यक्रमाचे अध्यक्षपद भूषविले. शालेय शिक्षण आणि साक्षरतेसंदर्भातील गाऱ्हाण्यांची हाताळणी आणि समाधान याबाबतच्या प्रगतीचा पंतप्रधानांनी आढावा घेतला. सरकार आता आपली गाऱ्हाणी सोडवू शकेल, अशी आशा आता लोकांना वाटू लागली आहे, असे पंतप्रधानांनी यावेळी सांगितले. विद्यार्थ्यांच्या समस्या सोडविण्यासाठी केल्या जाणाऱ्या उपाययोजनांची एक निश्चित यंत्रणा तयार करावी असे त्यांनी संबंधित अधिकाऱ्यांना सांगितले. शालेय विद्यार्थ्यांची गैरसोय होऊ नये यासाठी सर्व उपलब्‍ध तांत्रिक साधने वापरावी, अशी सूचना त्यांनी केली. अवकाश तंत्रज्ञानाचा अधिकाधिक वापर करण्याच्या सूचना सर्व मंत्रालयांना यापूर्वीच देण्यात आल्याचे त्यांनी सांगितले. यामुळे परिक्षा केंद्रांपर्यंत पोहोचण्यात जाणवणाऱ्या अडचणी कमी होऊ शकतील, असे पंतप्रधान म्हणाले. सुगम्य भारत अभियानाच्या प्रगतीचा आढावा घेताना पंतप्रधानांना शाळा, सार्वजनिक इमारती, रेल्वे स्थानके इ. ठिकाणी पोहोचण्याबाबतीत झालेल्या प्रगतीबाबत त्यांनी समाधान व्यक्त केले. याबाबत केंद्र आणि राज्य शासनांच्या विविध भागांनी दाखविलेल्या संवेदनशीलतेचे त्यांनी कौतुक केले. आधार नोंदणीच्या प्रगतीबाबत समाधान व्यक्त करतांना एकूण नोंदणीची संख्या 105 कोटींपर्यंत पोहोचल्याचा उल्लेख पंतप्रधानांनी केला. ईशान्येकडील राज्यांमध्ये आधार नोंदणीसाठी विशेष लक्ष दिले जात असल्याचे त्यांनी सांगितले. विद्यार्थ्यांना शिष्यवृत्ती आणि अन्य शैक्षणिक लाभ देता यावेत, यासाठी 5 ते 18 वयोगटातील बालकांच्या नोंदणीला चालना द्यावी, असे आवाहन त्यांनी केले. महाराष्ट्र, पंजाब, हिमाचल प्रदेश, कर्नाटक, पश्चिम बंगाल, जम्मू काश्मीर, उत्तर प्रदेश, आंध्र प्रदेश आणि सिक्कीममधील रस्ते, रेल्वे आणि ऊर्जासंबंधी पायाभूत सुविधा प्रकल्पांच्या प्रगतीचाही पंतप्रधानांनी आढावा घेतला. यात 1981-82 साली मंजुरी प्राप्त नांगल धरण-तलवारा रेल्वे मार्ग या प्रलंबित प्रकल्पाचाही समावेश होता. या प्रकल्पातील अधिक विलंब टाळण्यासाठी निम्नस्तरातील कामाला चालना द्यावी असे पंतप्रधानांनी हिमाचल प्रदेश आणि पंजाबच्या मुख्य सचिवांना सांगितले.
भारत आणि जॉर्डन यांच्यात मनुष्यबळ क्षेत्रात सहकार्याबाबत सामंजस्य करारावर स्वाक्षरी करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि जॉर्डन यांच्यात मनुष्यबळ क्षेत्रातील सहकार्याबाबत सामंजस्य करारावर स्वाक्षरी करण्याच्या प्रस्तावाला मंजुरी दिली आहे. उभय देशांदरम्यान कंत्राटी रोजगाराच्या प्रशासनात सर्वोत्तम पद्धतींना प्रोत्साहन देणे हा या सामंजस्य कराराचा उद्देश असून, त्यातून भर्ती प्रक्रियेत अत्याधुनिक सुधारणा प्रतिबिंबित होतात आणि जॉर्डनमध्ये भारतीय कामगारांचे संरक्षण आणि कल्याण यात वाढ होईल. भारतीय मनुष्यबळाच्या भर्तीसाठी ऑनलाईन पोर्टलच्या वापरातील उभय देशांच्या सहकार्यामुळे भर्ती प्रक्रियेत अधिक पारदर्शकता येईल आणि भ्रष्टाचार रोखण्यास मदत होईल अशी आशा आहे. हा करार पाच वर्षांसाठी वैध असेल ज्यात संयुक्त तांत्रिक समितीच्या माध्यमातून स्वयंचलित नूतनीकरण आणि देखरेख यंत्रणेची तरतूद आहे.
पंतप्रधान नरेंद्र मोदी 5 ऑक्टोबरला ‘आझादी@75 – नव नागरी भारत : नागरी परिदृश्य कायापालट’ या परिषद आणि प्रदर्शनाचे करणार उद्घाटन

नवी दिल्‍ली, 4 ऑक्टोबर 2021 पंतप्रधान नरेंद्र मोदी 5 ऑक्टोबर 2021 ला सकाळी 10:30 वाजता, उत्तर प्रदेशातल्या लखनौ इथल्या इंदिरा गांधी प्रतिष्ठान इथल्या ‘आझादी@75 – नव नागरी भारत : नागरी परिदृश्य कायापालट’ या परिषद आणि प्रदर्शनाचे उद्घाटन करणार आहेत. प्रधान मंत्री आवास –योजना शहरी (पीएमएवाय-यु ) अंतर्गत, उत्तर प्रदेशातल्या 75 जिल्ह्यांमधल्या 75,000 लाभार्थींना पंतप्रधान घरांच्या किल्ल्या डिजिटली प्रदान करणार आहेत. या योजनेच्या उत्तर प्रदेशातल्या लाभार्थीसमवेत पंतप्रधान दुरदृष्य प्रणालीद्वारे संवादही साधणार आहेत. स्मार्ट सिटी अभियान आणि अमृत योजनेंतर्गत उत्तर प्रदेशातल्या 75 नागरी विकास प्रकल्पांचे उद्घाटन/भूमिपूजन पंतप्रधान करतील. लखनौ, कानपूर, वाराणसी, प्रयागराज,गोरखपूर, झाशी आणि गाझियाबाद या सात शहरांसाठी एफएएमई- II अंतर्गत 75 बसगाड्यांना पंतप्रधान झेंडा दाखवतील. केंद्र सरकारच्या गृह निर्माण आणि नागरी व्यवहार मंत्रालयाच्या विविध अभियानांतर्गत अंमलबजावणी केलेल्या 75 प्रकल्पांसंदर्भात एका कॉफी टेबल पुस्तिकेचे प्रकाशन ते करतील. एक्स्पोमधल्या तीन प्रदर्शनाची पाहणी पंतप्रधान करणार असून लखनौ इथल्या बाबासाहेब भीमराव आंबेडकर विद्यापीठात अटल बिहारी वाजपेयी अध्यासनाच्या स्थापनेची घोषणा पंतप्रधान करणार आहेत. संरक्षण मंत्री, केंद्रीय गृह निर्माण आणि नागरी व्यवहार मंत्री, उत्तर प्रदेशचे राज्यपाल आणि मुख्यमंत्री या कार्यक्रमाला उपस्थित राहणार आहेत. परिषद आणि प्रदर्शनाविषयी ‘स्वातंत्र्याचा अमृत महोत्सव’ अंतर्गत गृह निर्माण आणि नागरी व्यवहार मंत्रालयाने 5 ते 7 ऑक्टोबर 2021 या काळात या परिषद आणि प्रदर्शनाचे आयोजन केले आहे. उत्तर प्रदेशात परिवर्तनकारी बदलांवर विशेष लक्ष केंद्रित करत ‘नागरी परिदृश्य परिवर्तन’ ही याची संकल्पना आहे. या परिषद आणि प्रदर्शनात सर्व राज्ये/केंद्र शासित प्रदेश सहभागी होणार असून अनुभवांची देवाणघेवाण आणि पुढील कार्यवाहीसाठी दिशा यादृष्टीने याची मदत होणार आहे. या परिषद आणि एक्स्पोमधली तीन प्रदर्शने याप्रमाणे आहेत- नव नागरी भारत या प्रदर्शनात परिवर्तनकारी नागरी अभियानांची कामगिरी आणि भविष्यातले नियोजन याचे दर्शन यामध्ये घडेल. गेल्या सात वर्षात नागरी अभियाना अंतर्गत कामगिरी आणि भविष्यातले नियोजनही इथे पाहायला मिळेल. ग्लोबल हाउसिंग टेक्नोलॉजी चलेंज अंतर्गत भारतीय गृहनिर्माण तंत्रज्ञान मेळा – (आयएचटीएम) यामध्ये 75 कल्पक बांधकाम तंत्रज्ञानावर प्रदर्शन, यात देशांतर्गत विकसित स्वदेशी आणि कल्पक बांधकाम तंत्रज्ञान, साहित्य आणि प्रक्रिया यांची झलक अनुभवायला मिळेल. नागरी अभियाना अंतर्गत 2017 नंतर उत्तर प्रदेशची कामगिरी आणि उत्तर प्रदेश@75 : उत्तर प्रदेशातले नागरी परिदृश्य परिवर्तन या संकल्पनेसह भविष्यावर दृष्टीक्षेप टाकणारे प्रदर्शन गृह निर्माण आणि नागरी व्यवहार मंत्रालयाच्या नागरी अभियाना अंतर्गत आतापर्यंतची कामगिरी या प्रदर्शनात पाहायला मिळेल. स्वच्छ नागरी भारत, जल संरक्षित शहरे, सर्वांसाठी घरे, बांधकामाचे नवे तंत्रज्ञान, स्मार्ट सिटी विकास, उपजीविकेच्या संधीना प्रोत्साहन देणारी शहरे या संकल्पनेवर आधारित प्रदर्शन आहे. परिषद आणि प्रदर्शन 6 आणि 7 ऑक्टोबर 2021 या दोन दिवशी जनतेसाठी खुले असेल.
डॉ. ए. पी. जे. अब्दुल कलाम यांच्या जयंतीनिमित्त पंतप्रधानांकडून आदरांजली

माजी राष्ट्रपती डॉ. ए. पी. जे. अब्दुल कलाम यांच्या जयंतीनिमित्त पंतप्रधान नरेंद्र मोदी यांनी आदरांजली अर्पण केली आहे. आपणा सर्वांचे लाडके, माजी राष्ट्रपती डॉ ए पी जे अब्दुल कलाम यांच्या जयंतीनिमित्त त्यांचे स्मरण. त्यांच्या प्रेमळ व्यक्तिमत्वाने लाखो जणांना स्फूर्ती दिली असे पंतप्रधानांनी म्हटले आहे.
पॅलेस्टाईन, संयुक्त अरब अमिरात आणि ओमानच्या दौऱ्यावर रवाना होण्यापूर्वी पंतप्रधानांचे निवेदन

पॅलेस्टाईन, संयुक्त अरब अमिरात आणि ओमानच्या दौऱ्यावर रवाना होण्यापूर्वी पंतप्रधान नरेंद्र मोदी यांचे निवेदन 9 ते 12 फेब्रुवारी दरम्यान मी पॅलेस्टाईन, संयुक्त अरब अमिरात आणि ओमान दौऱ्यावर आहे. 2015 पासून आखाती आणि पश्चिम आशियाई भागाला पाचवी भेट देताना मला आनंद होत आहे. परराष्ट्र विभागात या भागाला आमचे प्राधान्य आहे. इथल्या देशांशी आमचे बहुआयामी संबंध आहेत. जॉर्डनमार्गे आल्यानंतर 10 फेब्रुवारीला पॅलेस्टाईन दौरा सुरू होईल. या प्रवासासाठी मी जॉर्डनचे राजे अब्दुल्ला द्वितीय यांचा आभारी आहे. 9 फेब्रुवारीला अम्मान येथे त्यांच्या भेटीसाठी मी उत्सुक आहे. भारतीय पंतप्रधानांची ही पहिली पॅलेस्टाईन भेट असेल. राष्ट्रपती महंमद अब्बास यांच्या समवेतच्या चर्चेसाठी मी उत्सुक असून पॅलेस्टिनची जनता आणि पॅलेस्टाईनच्या विकासासाठी भारताच्या कटिबद्धतेचा मी पुनरुच्चार करतो. संयुक्त अरब अमिरातीला मी 10-11 फेब्रुवारीला भेट देत आहे, ऑगस्ट 2015 नंतर मी येथे पुन्हा भेट देत आहे. ऊर्जा, उच्च तंत्रज्ञान आणि सुरक्षा यासह सर्व महत्त्वाच्या क्षेत्रात वेगवान सहकार्य असणारा संयुक्त अरब अमिरात हा आमचा मौल्यवान भागीदार आहे. या क्षेत्रातली आमची प्रगती आणि इतर मुद्यांवर शेख महंमद बिन रशीद अल मकतुम आणि अबुधाबीचे युवराज शेख मोहंमद बिन झायेद अल नाहयान यांच्याबरोबरच्या भेटीत चर्चा करणार आहे. संयुक्त अरब अमिरातीच्या नेतृत्वाच्या निमंत्रणावरुन मी सहाव्या जागतिक सरकार परिषदेला दुबईत संबोधित करणार आहे. भारत येथे सन्माननीय अतिथी देश म्हणून उपस्थित राहणार आहे. याच दिवशी दुबईत. मी, अरब आणि संयुक्त अरब अमिरातीतल्या अग्रगण्य कंपन्याच्या मुख्य कार्यकारी अधिकाऱ्यांशी चर्चा करणार असून भारतातल्या अमाप आर्थिक संधी आणि व्यापार सहयोगाला चालना देण्यासाठी एकत्रितपणे आणखी काय करता येईल यावर चर्चा करणार आहे. आमच्यासमवेत उत्तम संबंध असलेला ओमान हा आमचा घनिष्ट सागरी शेजारी आहे. ओमानचे सुलनात आणि इतर महत्त्वाच्या नेत्यांशी मी चर्चा करणार आहे. भारतासमवेत आर्थिक आणि व्यापारी संबंध दृढ करण्याच्या दृष्टीने ओमानमधल्या आघाडीच्या उद्योजकांशीही मी संवाद साधणार आहे. पंतप्रधान या नात्यानं येथे 11-12 फेब्रुवारीला माझी पहिली भेट आहे. भारत आणि ओमान यांच्यात शतकानुशतके संबंध आहेत. 11 फेब्रुवारीला संध्याकाळी मी ओमानचे सुलतान यांची भेट घेत आहे. मंत्रिमंडळाचे मंत्री सय्यद फहद बिन महंमद अल सईद आणि आंतरराष्ट्रीय संबंध आणि सहकार बाबींचे उपपंतप्रधान सय्यद असाद बिन तारीक अल सईद यांचीही भेट घेणार आहे. द्विपक्षीय सहकार्याचा आढावा घेण्याबरेाबरच आपले पारंपारिक दृढ संबंध अधिक वृद्धींगत करण्याचा आढावाही या चर्चेदरम्यान घेण्यात येईल. 12 फेब्रुवारीला ओमानमधल्या नामांकित उद्योजकांशी मी संवाद साधणार असून भारताबरोबर दृढ आर्थिक आणि व्यापारी संबंध अधिक विकसित करण्याविषयी यावेळी चर्चा होईल. ओमान आणि संयुक्त अरब अमिरातीत वास्तव्य करणाऱ्या मोठ्या भारतीय समुदायाची भेट घेण्याची संधीही मला लाभणार आहे. आखाती भागात व दशलक्षपेक्षा अधिक भारतीय राहतात त्यापैकी एक तृतीयांश केवळ संयुक्त अरब अमिरातीमध्येच राहतात. हा भारतीय समुदाय भारत आणि आखाती देश यामधला मैत्रीचा दुवा आहे. यजमान देशाची प्रगती आणि भरभराट यामध्येही त्यांचा सक्रीय सहभाग आहे. पश्चिम आशिया आणि आखाती देश यांच्याशी वाढते संबंध या भेटीद्वारे अधिक दृढ करण्याची मी आशा करतो.
संसद भवन परिसरात रेट्रोफिट इलेक्ट्रीक बसच्या प्रात्यक्षिकावेळी पंतप्रधानांचे भाषण

आदरणीय अध्यक्ष महोदया, पर्यावरणाबाबत संपूर्ण जगभरात बऱ्याच कालावधीपासून चर्चा होत होती परंतु मागील काही वर्षांपासून सामान्यांच्या आयुष्यावर याचे परिणाम दिसून येत आहेत. विपरित परिणाम दिसून येत आहेत आणि त्याचमुळे पर्यावरण हा सगळीकडे चिंतेचा विषय बनला आहे. त्यामुळे मनुष्यासमोर एक मोठे आव्हान बनून उभे ठाकले आहे की, या समस्येवर कसा मार्ग शोधवा. नुकत्याच पॅरिसमध्ये झालेल्या सीओपी 21 परिषदेत संपूर्ण जगभरातल्या नेत्यांनी यासंदर्भात महत्त्वपूर्ण संकल्प केला आहे. तसेच दोन महत्त्वपूर्ण उपक्रमदेखील हाती घेतले आहेत. एक उपक्रम म्हणजे नाविन्याच्या दिशेने कार्य करुन जैव इंधनापासून मुक्त होऊन ऊर्जा क्षेत्रात कशाप्रकारे पुढे जाऊ शकतो. अमेरिका, फ्रान्स आणि भारत या तिघांनी एकत्रितपणे नाविन्याचा उपक्रम हाती घेतला आहे. बिल गेट्‌स संस्थादेखील यासोबत आहे. या उपक्रमाचे सकारात्मक परिणाम भविष्यात दिसून येतील. दुसरा महत्त्वपूर्ण निर्णय या परिषदेत झाला तो म्हणजे जगभरात अंदाजे असे 122 देश आहेत जिथे 300 दिवस संपूर्ण सूर्यप्रकाश असतो म्हणजेच या देशांना 300 दिवस सूर्यप्रकाशाचा फायदा मिळतो. भारताच्या पुढाकाराने अशा देशांची एक संघटना तयार झाली आहे ज्याचे मुख्यालय भारतात असेल. भविष्यात सौर ऊर्जेचा वापर कशाप्रकारे केला जावा यासंबंधात हे सर्व देश एकत्रितपणे कार्य करतील. मेक इन इंडिया हा जो उपक्रम आहे त्यामध्ये आज ही एक नवीन भेट… हे संपूर्ण जगभरासाठी उपयोगी ठरणार आहे कारण बॅटरीची नवीन प्रकारे कशी रचना केली जावी, बॅटरी जास्तीत जास्त वापरली जावी तसेच बॅटरी स्वस्त दरात उपलब्ध व्हावी यावर संशोधन झाले आहे आणि त्याचेच फलित म्हणजे जुन्या बसमध्ये थोडासा खर्च करुन आताच आपण पाहिलंत की बस काहीही आवाज न करता चालत होती. आणि यापासून प्रदूषण होण्याचा काही प्रश्नच नाही. सध्या तरी याचा फायदा आपल्या संसद सदस्यांनाच होणार आहे. परंतु, स्टार्ट अप इंडिया स्टॅण्ड अप इंडिया या उपक्रमात जर अशा प्रकारच्या बॅटरी बनवण्यासाठी नवीन पिढी पुढे आली तर जलद गतीने आपण आपल्या सार्वजनिक वाहतूक प्रणालीमध्ये या नवीन रचनेचा उपयोग करु शकू. आमच्या नितीनजींना या विषयात आवड आहे. ते या संदर्भात नेहमीच काहीना काही वाचत असतात आणि नवनवीन शोध घेत असतात. त्यांनी मेक इन इंडिया उपक्रमाला बळकटी प्रदान करतानांच पर्यावरणाच्या दृष्टीकोनातून तंत्रज्ञानाचा योग्य वापर करण्याचा हा जो यशस्वी प्रयत्न केला आहे त्यासाठी मी त्यांचे अभिनंदन करतो. तसेच संसदेच्या नेहमीच्या कार्याव्यतिरिक्त काहीतरी नवीन करण्याच्या प्रयत्नांना आदरणीय सुमित्राजींनी जे प्रोत्साहन दिले आहे त्याबद्दल देखील मी सुमित्राजींचे अभिनंदन करतो. धन्यवाद.
डॉ. श्यामाप्रसाद मुखर्जी यांच्या जयंतीनिमित्त पंतप्रधानांची आदरांजली

पंतप्रधान नरेंद्र मोदी यांनी डॉ. श्यामाप्रसाद मुखर्जी यांच्या जयंतीनिमित्त त्यांना आदरांजली वाहिली आहे. पंतप्रधान म्हणाले, ‘डॉ. श्यामाप्रसाद मुखर्जी यांच्या जयंतीनिमित्त त्यांना वंदन करतो. एक श्रेष्ठ शिक्षणतज्ज्ञ , कुशल प्रशासक आणि भारताच्या स्वातंत्र्यासाठी तसेच एकतेसाठी लढा दिलेले कणखर नेतृत्व म्हणून डॉ. श्यामाप्रसाद यांचे स्मरण केले जाते.’
संसद भवन परिसरात रेट्रोफिट इलेक्ट्रीक बसच्या प्रात्यक्षिक समारंभात पंतप्रधानांची उपस्थिती

संसद भवन परिसरात पार पडलेल्या रेट्रोफिट इलेक्ट्रिक बस प्रात्यक्षिक समारंभात पंतप्रधान नरेंद्र मोदी आज उपस्थित होते. या डिझेल बसचे रुपांतर बॅटरीचलित विद्युत बसमध्ये करण्यात आले आहे. संसद सदस्यांना स्वच्छ प्रदूषण विरहीत वाहतूक पुरवण्याच्या उद्देशाने रस्ते वाहतूक आणि महामार्ग मंत्रालयाने हा उपक्रम हाती घेतला. पंतप्रधानांनी या बसची पाहणी केली आणि नंतर लोकसभा अध्यक्ष सुमित्रा महाजन यांच्याकडे या बसच्या चाव्या सुपूर्द केल्या. याप्रसंगी बोलतांना पंतप्रधान म्हणाले की, पर्यावरणाबाबत संपूर्ण जगभरात बऱ्याच कालावधीपासून चर्चा होत आहे परंतु मागील काही वर्षांपासून सामान्यांच्या आयुष्यावर याचे विपरित परिणाम दिसून येतात. पंतप्रधानांनी यावेळी पॅरिसमधील सीओपी 21 परिषदेचा पुनरुच्चार करुन यातील दोन महत्त्वपूर्ण उपक्रमांची आठवण करुन दिली. “नाविन्य अभियान” हा एक उपक्रम जो हरित तंत्रज्ञानाच्या विकासासाठी अमेरिका, फ्रान्स आणि भारत एकत्रितपणे राबवत असून याकरिता बिल गेट्‌स संस्थादेखील मदत करत आहे. दुसरा उपक्रम म्हणजे ज्या देशांमध्ये मुबलक सूर्यप्रकाश आहे त्या देशांची एक आंतरराष्ट्रीय ऊर्जा संघटना स्थापन करणे. या संघटनेचे मुख्यालय हे दिल्ली येथे असणार आहे. ही बस सुरु केल्याबद्दल पंतप्रधानांनी केंद्रीय रस्ते वाहतूक आणि महामार्ग मंत्री नितीन गडकरी यांचे अभिनंदन केले. भारतामध्ये अशा प्रकारच्या स्वस्त आणि कार्यक्षम विद्युत बॅटरी निर्माण करण्याचे आवाहन यावेळी पंतप्रधानांनी उद्योजकांना केले. यामुळे स्वच्छ सार्वजनिक वाहतूकीचे स्वप्न पूर्ण होऊ शकेल. याप्रसंगी लोकसभा अध्यक्ष सुमित्रा महाजन, केंद्रीय मंत्री नितीन गडकरी, व्यंकय्या नायडू , प्रकाश जावडेकर आणि मोठया प्रमाणात संसद सदस्य उपस्थित होते.
सचिवांच्या पहिल्या गटातर्फे कल्पना आणि सूचनांचे पंतप्रधानांसमोर सादरीकरण

प्रशासनाच्या विविध क्षेत्रात परिवर्तनीय बदल घडवण्यासाठी नाविन्यपूर्ण कल्पना सूचवण्याच्या पंतप्रधानांच्या सूचनेला प्रतिसाद देत सचिवांच्या (आठपैकी) पहिल्या गटाने, ऊर्जा संवर्धन आणि कार्यक्षमतेबाबतच्या आपल्या कल्पना आणि सूचना पंतप्रधानांसमोर सादर केल्या. यावेळी पंतप्रधान श्री नरेंद्र मोदी यांच्यासह केंद्रीय मंत्री श्री राजनाथ सिंग, श्री अरुण जेटली, श्रीमती सुषमा स्वराज, निती आयोगाचे उपाध्यक्ष श्री अरविंद पनगडिया तसेच केंद्र सरकारचे सर्व सचिव उपस्थित होते. सादरीकरणादरम्यान आणि त्यानंतरही पंतप्रधानांसह श्रोत्यांमधील अनेक सदस्यांनी सादरीकरणाच्या संकल्पनेबाबत प्रश्न विचारले आणि आपल्या सूचना नोंदवल्या. पंतप्रधानांनी या सादरीकरणाचे कौतुक केले आणि सचिवांनी त्यांच्यावर सोपविलेली कामगिरी अपेक्षेनुसार पूर्ण केल्याचे सांगितले. त्यांनी सर्व उपस्थितांचे सल्ले आणि सूचनांचेही कौतुक केले तसेच दिवसाच्या सादरीकरणात सहभागी असणाऱ्यांनाही शुभेच्छा दिल्या.
गुजरात येथील सरदार सरोवर धरण येथे आयोजित नमामि नर्मदा महोत्सवात पंतप्रधानांचा सहभाग

पंतप्रधान नरेंद्र मोदी, गुजरात मधिल केवडिया येथे नमामि नर्मदा महोत्सवात आज उपस्थित होते. हा महोत्सव गुजरात सरकारने 138.68 मीटर एवढा जल साठा या धरणामध्ये साठल्या प्रित्यर्थ हा महोत्सव आयोजित केला. वर्ष 2017 मध्ये या धरणाची उंची वाढवल्यानंतर आज 16 सप्टेंबर रोजी संध्याकाळी या धरणातील जलसाठा ने अत्युच्च पातळी गाठली.पंतप्रधानांनी धरणावर जाऊन नर्मदेची पूजा केली आणि गुजरातची जीवन रेषा असलेल्या नर्मदा नदीच्या जलाचे स्वागत केले. त्यानंतर पंतप्रधानांनी केवडीया येथील खालवनी इको-टुरिझम, कॅक्टस गार्डनला भेट दिली. केवाडिया येथील फुलपाखरांच्या बगीच्यामध्ये पंतप्रधानांनी टोपलीभर फुलपाखर बगीच्यामध्ये उडवलेत. त्यांनी स्टॅच्यू ऑफ युनिटी येथील एकता नर्सरीला सुद्धा भेट दिली. त्यानंतर पंतप्रधानांनी ‘स्टॅच्यू ऑफ युनिटी’ येथे एका जाहीर सभेला संबोधित केले. यावेळी बोलताना पंतप्रधान म्हणाले की, आज सरदार सरोवर धरणात 138 मीटर जलपातळी बघून मला अत्यानंद झाला आहे. सरदार सरोवर धरण म्हणजे गुजरातच्या लोकांचं आशेचा किरण आहे. हे धरण म्हणजे लक्षावधी शेतकऱ्यांना वरदान ठरलेले आहे. पंतप्रधानांनी सांगितले की, स्टॅच्यू ऑफ लिबर्टीला अकरा महिन्यांमध्ये तेवीस लाख देश विदेशातील पर्यटकांनी भेट दिली असून, सरासरी दहा हजार पर्यटक प्रत्येक दिवशी या ठिकाणी भेट देतात. ही एक जादू आहे असेही पंतप्रधान म्हणाले. स्टॅच्यू ऑफ लिबर्टी 31 ऑक्टोबर 2018 रोजी भारताच्या पहिल्या गृहमंत्र्यांच्या जन्मतिथि निमित्त लोकांसाठी खुले ठेवण्यात आले आहे. पंतप्रधान पुढे म्हणाले की, भारताच्या एकता आणि उत्कृष्टते साठी भारत मातेचे पुत्र सदैव सेवेत असुन आम्ही गेल्या शंभर दिवसात दिलेला शब्द पाळला आहे. नवीन सरकार पूर्वीच्या सरकारपेक्षा अधिक सक्षमतेने आणि जलद गतीने काम करेल अशी आशा त्यांनी व्यक्त केली.
21 व्या शतकात गगनयान ही भारतासाठी ऐतिहासिक कामगिरी ठरेल – पंतप्रधान

पंतप्रधानांनी नवीन दशकाच्या त्यांच्या पहिल्या ‘मन की बात’मध्ये गगनयान मिशनवर चर्चा केली.ते म्हणाले की, वर्ष २०२२ मध्ये भारत स्वातंत्र्याचे 75 वे वर्ष साजरे करतांना देशाने “गगनयान’ मोहिमेद्वारे भारतीयांना अंतराळात नेण्याचा संकल्प केला पाहिजे. ” पंतप्रधान म्हणाले की , “21 व्या शतकात गगनयान मिशन ही भारतासाठी विज्ञान आणि तंत्रज्ञान क्षेत्रातील ऐतिहासिक कामगिरी ठरेल. न्यू इंडियासाठी हा एक मैलाचा दगड ठरणार आहे.” पंतप्रधानांनी भारतीय हवाई दलाच्या चार वैमानिकांची प्रशंसा केली ज्यांची निवड या मिशनसाठी अंतराळवीर म्हणून झाली आहे आणि त्यांचे आगामी प्रशिक्षण रशियामध्ये आहे. “हे आश्वासक तरुण भारताचे कौशल्य, क्षमता, धैर्य आणि स्वप्नांचे प्रतीक आहेत. आमचे चार मित्र त्यांच्या प्रशिक्षणासाठी काही दिवसांत रशियाला जाणार आहेत. मला खात्री आहे की, भारत-रशिया मैत्री आणि सहकार्याचा हा आणखी एक सुवर्ण अध्याय चालू होईल.” पंतप्रधान म्हणाले की एका वर्षाच्या प्रशिक्षणानंतर ते देशाच्या आशा व आकांक्षा पार पाडण्याच्या आणि अवकाशात जाण्याची जबाबदारी स्वीकारतील. ते म्हणाले, “प्रजासत्ताक दिनाच्या शुभ मुहूर्तावर मी या चार तरुणांचे आणि या अभियानाशी संबंधित भारतीय आणि रशियन शास्त्रज्ञ आणि अभियंता यांचे अभिनंदन करतो.”
सरदार वल्लभभाई पटेल यांच्या जयंतीनिमित्त पंतप्रधानांनी त्यांना अभिवादन केले

पंतप्रधान नरेंद्र मोदी यांनी सरदार वल्लभभाई पटेल यांच्या जयंतीनिमित्त त्यांना अभिवादन केले पंतप्रधान म्हणाले, ” सरदार वल्लभभाई पटेल यांच्या जयंतीनिमित्त मी त्यांना वंदन करतो. देशासाठी त्यांनी दिलेल्या महान योगदानाचे आपण स्मरण करूया .” पी.आई. बी/ बी.गोखले/ एस. काणे
बिहार  आणि उत्तर प्रदेशात मुसळधार पाऊस आणि वीज पडून झालेल्या जीवितहानीबद्दल पंतप्रधानांकडून शोक व्यक्त

बिहार आणि उत्तर प्रदेश राज्यात अनेक भागात मुसळधार पाऊस आणि वीज कोसळल्याने झालेल्या जीवितहानीबद्दल पंतप्रधान नरेंद्र मोदी यांनी दुःख व्यक्त केले आहे. बिहार आणि उत्तर प्रदेशातील काही जिल्ह्यांमध्ये मुसळधार पाऊस आणि आकाशातून वीज कोसळून अनेक लोक मरण पावल्याचे दुःखद वृत्त समजले आहे. राज्य सरकारे तत्परतेने बचाव कार्यात गुंतली आहे. या आपत्तीमध्ये ज्या लोकांना आपला जीव गमवावा लागला आहे, त्यांच्या कुटुंबियांविषयी मी सहानुभूती व्यक्त करत आहे, असे पंतप्रधानांनी आपल्या शोकसंदेशात म्हटले आहे.
स्वदेश दर्शन योजनेसाठी 2018-19 या वर्षात मंजूर झालेल्या 10 प्रकल्पांच्या अंमलबजावणीसाठी 627.40 कोटी रुपयांच्या निधीला केंद्रीय मंत्रिमंडळाची मंजुरी

स्वदेश दर्शन योजनेअंतर्गत वर्ष 2018-19 मध्ये मंजूर झालेल्या 10 प्रकल्पांच्या अंमलबजावणीसाठी 627.40 कोटी रुपयांच्या निधीला आज पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. वर्ष 2019-20 मध्ये नव्या प्रकल्पांना मंजुरी देण्यासाठी 1854.67 कोटी रुपयांचा निधी देखील मंजूर करण्यात आला. ‘स्वदेश दर्शन’ योजनेअंतर्गत पर्यटन मंत्रालय देशातल्या विविध पर्यटन स्थळी पायाभूत सुविधा उभारत आहे. भारतात शाश्वत आणि सर्वसमावेशक पर्यटन सुविधा उभारुन देशाला जागतिक दर्जाचे पर्यटन केंद्र बनवण्यासाठी हा प्रकल्प राबवला जात आहे. या पायाभूत सुविधांमुळे खाजगी क्षेत्रालाही या सर्व पर्यटन स्थळांवर गुंतवणूक करण्यास प्रोत्साहन मिळेल तसेच पर्यटनास चालना मिळून त्याचा सकारात्मक परिणाम संबंधित प्रदेशांच्या विकासासाठी, महसूल वाढीसाठी आणि रोजगार निर्मितीसाठी होईल. पार्श्वभूमी:- केंद्र सरकारने 2014-15 साली अर्थसंकल्पात घोषणा केल्यानंतर 2015 मध्ये ही योजना सुरु करण्यात आली. या योजनेअंतर्गत विकासासाठी 15 पर्यटन स्थळे निश्चित करण्यात आली आहेत.
फिफा विश्वचषक विजेते बनल्याबद्दल अर्जेंटिनाचे पंतप्रधानांनी केले अभिनंदन

फिफा विश्वचषक विजेते बनल्याबद्दल पंतप्रधानांनी अर्जेंटिनाचे अभिनंदन केले आहे.पंतप्रधान मोदींनी फिफा विश्वचषक स्पर्धेतील रोमांचक कामगिरीबद्दल फ्रान्सचेही अभिनंदन केले आहे. आपल्या ट्विटर संदेशात पंतप्रधान म्हणाले; “हा सामना सर्वात रोमहर्षक फुटबॉल सामन्यांपैकी एक म्हणून कायम लक्षात राहील! फिफा विश्वचषक विजेते बनल्याबद्दल अर्जेंटिनाचे अभिनंदन! त्यांनी संपूर्ण स्पर्धेत अतिशय शानदार खेळ केला. अर्जेंटिना आणि मेस्सीच्या लाखो भारतीय चाहत्यांनी या दमदार विजयासाठी आनंद व्यक्त केला आहे@alferdez ! “ फिफा विश्वचषक स्पर्धेतील रोमांचक कामगिरीबद्दल फ्रान्सचेही अभिनंदन! खेळाडूंनी फुटबॉल चाहत्यांना आपल्या खेळातील कौशल्याने आणि खिलाडूवृत्तीने संपूर्ण स्पर्धेत आनंद दिला @EmmanuelMacron. “
पंतप्रधानांनी कॅनडाचे पंतप्रधान जस्टीन ट्रुडो यांच्यासोबत दूरध्वनीवरुन साधला संवाद

पंतप्रधान नरेंद्र मोदी यांनी आज संध्याकाळी कॅनडाचे पंतप्रधान जस्टीन ट्रुडो यांच्यासह दूरध्वनीवरुन संवाद साधला. उभय नेत्यांनी यावेळी परस्पर हिताच्या आणि विशेषत: हवामान बदलासंदर्भातील सुधारणांवर विचार विनिमय केला. पॅरीस कराराच्या अंमलबजावणी संदर्भातील भारताच्या वचनबद्धतेचा पंतप्रधान मोदींनी यावेळी पुनरुच्चार केला. पंतप्रधान मोदींनी, कॅनडियन कॉन्फडरेशनच्या 150व्या वर्धापनदिनानिमित्त पंतप्रधान ट्रुडोचे अभिनंदन केले. कॅनडा सोबतच्या द्विपक्षीय सहभागाच्या विविध क्षेत्रातील निरंतर प्रगतीची त्यांनी यावेळी प्रशंसा केली. उभय नेत्यांनी मजबूत संबंधांना प्रोत्साहन देण्यासाठी संवाद आणि सहकार्य चालू ठेवण्यास सहमती दर्शवली.
बाह्य अंतराळाचा शांततापूर्ण वापर क्षेत्रात सहकार्याबाबत भारत आणि फिनलंड यांच्यातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने बाह्य अंतराळाचा शांततापूर्ण वापर क्षेत्रात सहकार्याबाबत भारत आणि फिनलंड यांच्यातील सामंजस्य कराराला मंजुरी दिली आहे. १० जानेवारी २०१९ रोजी नवी दिल्लीत या करारावर स्वाक्षऱ्या करण्यात आल्या होत्या. प्रभाव- या करारामुळे पृथ्वीचे रिमोट सेन्सिंग, उपग्रह दळणवळण, उपग्रह दिशादर्शन, अंतराळ विज्ञान आणि बाह्य अंतराळाचा शोध या क्षेत्रात संशोधनाच्या नवीन संधी आणि वापराच्या शक्यतांची चाचपणी करायला चालना मिळेल. मानवतेच्या कल्याणासाठी अंतराळ तंत्रज्ञानाचा वापर क्षेत्रात संयुक्त उपक्रम विकसित करायला फिनलंड सरकारच्या सहकार्यामुळे मदत होईल. तपशील- या करारामुळे पुढील संभाव्य क्षेत्रात सहकार्याच्या शक्यता आहेत. पृथ्वीचे रिमोट सेन्सिंग उपग्रह दळणवळण आणि उपग्रह दिशादर्शन अंतराळ विज्ञान आणि ग्रहीय शोध अंतराळातील बाबींचा विकास, परीक्षण अंतराळ माहितीचे विश्लेषण आणि वापर अंतराळ तंत्रज्ञानाचा नाविन्यपूर्ण वापर आणि तोडगा विकसित करणे आणि कृत्रिम बुद्धिमत्तेचा वापर उदयोन्मुख नवीन अंतराळ संधी आणि माहिती, आणि शाश्वत वापराबाबत सहकार्य अंमलबजावणी धोरण आणि उद्दिष्टे या करारांतर्गत सहकार्याबाबत समन्वय राखण्यासाठी एक समन्वयक नेमला जाईल. या कराराच्या अंमलबजावणीसाठी उभय पक्ष भारतात किंवा फिनलंडमध्ये किंवा विडिओ कॉन्फरन्सिंग द्वारे भेटू शकतील. प्रकल्प व्यवस्थापनासाठी आवश्यकता भासल्यास प्रकल्प पथक उभारता येईल.
स्वातंत्र्य सैनिक व्ही. ओ. चिदंबरम पिल्लई यांच्या जयंतीनिमित्त पंतप्रधानांकडून स्मरण

नवी दिल्ली, 5 सप्टेंबर 2021 पंतप्रधान नरेंद्र मोदी यांनी आज स्वातंत्र्य सैनिक व्ही. ओ. चिदंबरम पिल्लई यांच्या जयंतीनिमित्त त्यांचे स्मरण केले आहे. ट्विटद्वारे पंतप्रधान म्हणाले ; द्रष्टे व्ही. ओ. चिदंबरम पिल्लई यांचे त्यांच्या जयंतीनिमित्त स्मरण करतो. आपल्या स्वातंत्र्य चळवळीत त्यांनी अग्रभागी राहून योगदान दिले. त्यांनी एक स्वावलंबी भारताचीही कल्पना केली होती आणि विशेषतः बंदरे आणि नौवहन क्षेत्रामध्ये त्या दिशेने महत्त्वाचे प्रयत्नही केले. ते आपल्यासाठी एक विशेष प्रेरणास्रोत आहेत.“
बांगलादेशमध्ये  भूस्खलनामुळे झालेल्या जिवीत हानीबद्दल पंतप्रधानांना दु:ख

बांगलादेशमध्ये भूस्खलन होऊन झालेल्या जिवीत हानीबद्दल पंतप्रधान नरेंद्र मोदी यांनी दु:ख व्यक्त केले आहे. अशा संकटप्रसंगी बांगलादेशाला सर्वतोपरी मदत करण्यास भारत सिध्द असल्याचा संदेश पंतप्रधानांनी बांगलादेशला पाठवला आहे. “भूस्खलनामुळे झालेल्या जिवीत हानीबद्दल दु:ख वाटत आहे. या दुर्घटनेत प्राण गमवावे लागलेल्या कुटुंबियांचे मी सांत्वन करतो आणि जखमींच्‍या शीघ्र स्वास्थ्यासाठी प्रार्थना करतो. अशा संकटप्रसंगी भारत बांगलादेशबरोबर खांद्याला खांदा देऊन उभा आहे. शोध मोहिम तसेच इतर मदत कार्यात आम्ही सर्वतोपरी मदतीला तयार आहोत”, असे पंतप्रधानांनी या संदेशात म्हटले आहे.
नेपाळच्या पंतप्रधानपदी निवड झाल्याबद्दल शेर बहादूर देवूबा यांचे पंतप्रधानांकडून अभिनंदन

नेपाळच्या पंतप्रधानपदी निवड झाल्याबद्दल शेर बहादूर देवूबा यांचे पंतप्रधान नरेंद्र मोदी यांनी अभिनंदन केले आहे. “नेपाळच्या पंतप्रधानपदी निवड झाल्याबद्दल शेर बहादूर देवूबा यांचे मी दूरध्वनीवरुन अभिनंदन केले. त्यांच्या नेतृत्वाखाली नेपाळमध्ये शांतता, समृध्दी आणि विकास निरंतर व्हावा, यासाठी मी त्यांना शुभेच्छा दिल्या”, असे पंतप्रधानांनी म्हटले आहे.